An Admonition - ܕܡܲܪܬ݁ܝܵܢܘܼܬܼܵܐ
author: Jacob of Serugh
created: Late 5th/early 6th century CE
source date: 1905
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܕܡܲܪܬ݁ܝܵܢܘܼܬܼܵܐ

ܡܐܡܪܐ ܩܕܡܝܐ
ܕܡܵܪܝ ܝܲܥܩܘܿܒ̣ ܡܲܠܦܵܢܵܐ:
ܕܡܲܪܬ݁ܝܵܢܘܼܬܼܵܐ.

ܐܲܙܝܼܥ ܩܵܠܲܝ̈ ܥܲܠ ܬܸܫܒ݁ܘܿܚܬܵܟܼ ܒܲܪ ܐܲܠܵܗܵܐ:
ܘܲܢܗܲܠܠܘܼܢ ܠܵܟ̣ ܟܠܗܘܿܢ ܪܸ̈ܓ̣ܫܲܝ ܒܲܙܡܵܪ̈ܲܝܗܘܿܢ܀
ܐܲܝܟܼ ܕܲܠܫܘܼܒܼܚܵܟܼ ܡܲܬܼܩܲܢ ܠܸܫܵܢܝ ܡ̣ܢ ܫܘܼܪܵܝܵܐ:
ܘܐܸܢܗ݀ܘ ܕܒܼܵܛܹ̇ܠ ܡ̣ܢ ܬܸܫܒ݁ܘܿܚܬܼܵܟ̣ ܠܢܸܓ̣ܕܵܐ ܫܵܘܹ̇ܐ܀
ܠܵܐ ܡܵܪܝ ܐܸܒ̣ܛܲܠ ܡ̣ܢ ܥܸܢܝܵܢܵܐ ܕܲܙܡܝܼܪ̈ܵܬܼܵܟ̣:
ܕܠܵܐ ܐܸܬܼܢܲܓܲܕܼ ܡ̣ܢ ܟܹܐܢܘܼܬܼܵܐ ܒܕܼܝܼܢܵܐ ܟܹܐܢܵܐ܀
ܦܘܼܡܵܐ ܕܐ̄ܢܵܫܵܐ ܠܫܘܼܒ̣ܚܵܗ̇ ܡܲܬܼܩܲܢ ܕܐܲܠܵܗܘܼܬܼܵܐ:
ܘܐܲܝܢܵܐ ܕܫܵܠܹ̇ܐ ܡ̣ܢ ܬܸܫܒ݁ܘܿܚܬܵܐ ܥܕܼܝܼܠ ܘܲܡܩܲܦܲܚ܀
ܗ݀ܘ ܒܵܪܘܿܝܵܐ ܣܵܡ̣ ܒܹܗ ܒܦܘܼܡܵܐ ܟܲܕܼ ܒܵܪܹܐ ܠܹܗ:
ܩܵܠܵܐ ܘܡܸܠܬܼܵܐ ܕܢܸܗܘܹܐ ܡܸܬ݁ܬ݁ܙܝܼܥ ܠܲܡܫܲܒܵܚܘܼ܀
ܘܗܵܟܲܢ ܚܲܝܵܒ̣ ܟܠ ܡܲܢ ܕܐܲܪܓܸܫ ܕܐܝܼܬܼ ܒܵܪܘܿܝܵܐ:
ܕܐܲܝܟ̣ ܡܲܕܲܐܬܼܵܐ ܢܸܬܸܠ ܫܘܼܒ̣ܚܵܐ ܠܡܵܪܝܵܐ ܕܲܒ̣ܪܵܝܗܝ܀
ܫܲܪ̈ܒܹ݁ܐ ܣܪ̈ܝܼܩܹܐ ܘܗܵܠܹܝܢ ܡܸܠܹ̈ܐ ܕܠܵܐ ܫܲܦܝܼܪ̈ܵܢ:
ܠܵܐ ܫܲܠܝܼܛ ܠܹܗ ܠܦܘܼܡܵܐ ܕܐ̄ܢܵܫܵܐ ܢܫܲܡܸܫ ܐܸܢܘܿܢ [sic]
ܗܘ݀ ܒܵܪܘܿܝܵܐ ܗܵܟܲܢ ܐܲܬܼܩܸܢ ܟܲܕܼ ܒܵܪܹܐ ܗ̄ܘ̣ܵܐ:
ܦܘܼܡܵܐ ܠܫܘܼܒ̣ܚܹܗ ܠܵܘ ܠܲܚܫܲܚܬܼܵܐ ܕܲܣܪ̈ܝܼܩܵܬܼܵܐ܀
ܩܥܝܼ ܒܓܲܓܲܪܬܵܟܼ ܘܐܲܪܝܼܡ ܩܵܠܵܟ̣ ܐܲܝܟ̣ ܫܝܼܦܘܿܪܵܐ:
ܐܵܡܲܪ ܡܵܪܝܵܐ ܠܐܲܝܢܵܐ ܕܫܵܠܹ̇ܐ ܡ̣ܢ ܬܸܫܒ݁ܘܿܚܬܹܗ܀
ܒܪܝܼܬܼܵܟ̣ ܐ̄ܢܵܐ ܡܵܪܝ ܗܲܒ̣ ܠܝܼ ܐܸܬܼܗܲܪ ܒܲܥܒ̣ܝܼ̈ܕܼܵܬܼܵܟ̣:
ܘܐܲܝܟ̣ ܕܲܒ̣ܪܲܝܬܵܢܝ ܗܲܒ̣ ܠܝܼ ܐܹܙܘܼܥ ܠܲܡܫܲܒܵܚܘܼ܀
ܗܲܒ̣ ܠܹܗ ܠܠܸܒܵܐ ܕܲܒ̣ܚܘܼ̈ܫܵܒܹܐ ܕܩܲܕܝܼܫܘܼܬܼܵܐ:
ܢܸܗܘܹܐ ܡܫܲܡܸܫ ܠܵܟ̣ ܕܲܕܼܚܝܼܠ ܐܲܢ̄ܬ݁ ܥܲܠ ܒܸܪ̈ܝܵܬܼܵܐ܀
ܩܲܕܸܫ ܠܸܫܵܢܝ ܡ̣ܢ ܟܠ ܫܲܪ̈ܒ݁ܝܼܢ ܥܵܠܡܵܢܵܝܹ̈ܐ:
ܘܲܒ̣ܥܸܢܝܵܢܵܟ̣ ܢܸܗܘܹܐ ܡܸܬ݁ܬ݁ܙܝܼܥ ܠܲܡܫܲܒܵܚܘܼ܀
ܗܵܐ ܦܬܼܝܼܚ ܠܵܟ̣ ܦܘܼܡܝ ܡܠܝܼܘܗܝ ܡܵܪܝ ܫܘܼܒ̣ܚܵܐ ܐܲܝܟܼ ܕܐܸܫܬܵܘܕܝܼܬ݁:
ܘܠܵܐ ܢܸܥܒܲܪ ܒܹܗ ܡܲܡܠܠܵܐ ܣܪܝܼܩܵܐ ܕܢܸܫܬܲܡܲܫ ܒܹܗ܀
ܢܙܘܼܥܘܼܢ ܩܵܠܲܝ̈ ܥܲܠ ܡܵܘܗܲܒ̣ܬܼܵܟ̣ ܡܲܠܝܲܬܼ ܬܲܗܪܵܐ:
ܒܲܪ ܐܲܠܵܗܵܐ ܟܲܕܼ ܡܵܘܕܹܐ ܐ̄ܢܵܐ ܥܲܠ ܬܸܫܒ݁ܘܿܚܬܵܟ̣܀

ܫܠܸܡ̣.